Birthe Skaarup (DF), 2004-04-14:
Under alle omstændigheder siger jeg da tak for debatten her i dag.
Nu vil jeg så lige sige, at der er flere, der har talt om, at det her forslag skulle ligge i Skatteudvalget.
Det er jo ikke altid, at man selv bestemmer, hvor forslaget skal ligge, men det er da rigtigt nok, at det sidste gang var henlagt til Skatteudvalget.
Der er som sagt flere årsager til, at vi i Dansk Folkeparti har fremsat det her forslag. Vi ønsker selvfølgelig med forslaget her, at der sker en kortlægning af de sundhedsmæssige og økonomiske konsekvenser af en momsnedsættelse, men selvfølgelig allerførst en stor fokus på patienternes sikkerhed.
Det forstår jeg simpelt hen ikke at der er nogen der kan misforstå.
Det er sådan, at sygefraværet i Danmark er utrolig højt, sygefraværet koster 30 mia. kr. i Danmark, og det er selvfølgelig noget af det, vi har fokuseret på, og som vi har ønsket skulle reduceres.
Det skal være sådan, at alle borgere i dette land uanset indtægt kan få adgang til en medicinsk behandling.
For ca. en måned siden var jeg ude på et plejehjem for apopleksipatienter, og det rystede mig lidt, hvad mange af de patienter skulle betale for deres medicin.
Flere af dem sagde, at de overhovedet ikke havde råd til det.
Her er det, jeg siger, at man selvfølgelig bør gå ind og kigge på, om ikke vi betaler for meget, og det er det, vi har gjort, ved at vi ønsker en nedsættelse af momsen på medicin. Jeg er glad for, at fru Tove Videbæk kan se argumenterne for forslaget, nemlig at vi betaler for meget for medicin her i Danmark, og det er dyrt for den enkelte forbruger.
En anden målsætning og et andet argument, vi har haft, er selvfølgelig det sociale hensyn, hvor det ikke kan være rigtigt, at staten skal tjene penge på receptpligtige lægemidler, der udelukkende anvendes i behandlingen af syge mennesker, men vi synes også, at der er grund til at fremhæve, at netop det sundhedsmæssige område er momsfritaget nogle steder i EU, men ikke i Danmark.
Det tredje argument er som sagt fordelingspolitikken, fordi man i andre lande, vi sammenligner os med, også har et omfang af differentierede momssatser, hvor eksempelvis luksusgoder er pålagt en højere moms end andre samfundsmæssigt nødvendige forbrugsvarer. Noget af det, vi har draget ind i debatten, er naturligvis Euromedicin, idet vi ser, at i den gældende lovgivning sker der en omvendt diskriminering af danske udbydere af medicin, hvilket kan føre til apotekslukninger i tyndtbefolkede områder; det frygter vi i hvert tilfælde. Som alle ved, er Euromedicin ikke et apotek, men en informationsformidler, der løbende undersøger, hvor patienten med stor fordel kan købe sin medicin inden for EU, og den medicin, der udbydes, er ikketilskudsberettigede medicinprodukter. Vi mener som sagt, at hvis man sænker momssatsen fra de nuværende 25 pct. til eksempelvis 5 pct., kan det være med til at hjælpe forbrugerne til billigere medicin, og det synes vi er meget vigtigt.
Jeg er naturligvis ked af, at man ikke har modtaget det her forslag eller bare har villet undersøge området.
Det kunne jo være, at vi sparer endnu flere penge, og at provenuet bliver helt anderledes end det, som flere ordførere har sagt.
Men vi har taget det til efterretning, og vi vil selvfølgelig arbejde videre med vores forslag, og vi vil have det til udvalgsbehandling og til afstemning i salen.